paragraph_text: Premda je Privremena vlada u travnju 1917. dodijelila Estoniji određen stupanj autonomije, ta je baltička zemlja i dalje bila pod kontrolom Moskve. Situacija se, međutim, drastično promijenila nakon Oktobarske revolucije, kada su boljševički revolucionari suspendirali privremenu vladu Estonije Maapäev. Tada dolazi do osnivanja lokalnog Vijeća zastupnika radnika i vojnika, koje je 17. prosinca 1917. proglasilo osnivanje Vijeća narodnih komesara, a time i osnivanje Sovjetske Republike Naissaar. Predsjedavajući je postao Petričenko, a imenovani su narodni komesari za vojne i mornaričke poslove, unutarnje poslove, rad, financije, zdravstvo i (kasnije) obrazovanje. Vijeće je proglasilo kako Naissaar postaje "nezavisna sovjetska republika".